Zei 


Zeii, aşa de minunate creaturi! Atotstăpânitori, manipulează materia şi energia după propria 
dorinţă, stăpânesc timpul şi spaţiul şi destine. Atât de perfecţi în tot ceea ce fac, în toate mişcările şi 
trăirile lor. În toate creaţiile lor atât de efemere şi sublime pe cât sunt ei de nemuritori şi puternici. Atât 
de omniprezenţi şi omniscienţi pe cât de limitate sunt creaţiile-jucării pe care le crează mereu şi mereu 
din plictiseală sau distracţie ori amuzament. Atât de buni că nu pot face nici un rău dar atât de 
nepăsători că nu îi interesează ce se întâmplă în afara atenţiei lor. Atât de copleşitori că nimic şi ni- 
meni nu le stă în cale. 

Dar sunt forţe în acest Univers cu care nici măcar zeii nu îndrăznesc să se pună. Născuţi în 
întunecatul ocean albastru odată cu Viaţa, crescuţi pe terenul oportunităţilor, schimbării şi libertății 
copiii Pământului s-au ridicat de la umila condiţie de jucării ale zeilor şi sorții la nelimitatul cer. Au 
cucerit spaţiul şi timpul, au cucerit materia, şi-au făurit propriul destin în ciuda tuturor. S-au făcut 
respectaţi şi temuţi de toţi, iubiţi de fiecare. Zeii le-au spus Oameni şi i-au lăsat în pace, nepăsători. Dar 
şi împăcaţi, căci şi zeii au fost oameni odinioară, înainte de începutul timpurilor, iar vremea lor a apus 
demult, dar ei au renăscut, renasc şi vor renaşte cu fiecare om care se naşte printre Oameni. Nemuritori 
şi puternici. Mai buni, mai interesaţi şi mai interesanţi. Mai noi. 

Iar TU eşti unul dintre ei. 

